આમ સ્વસ્તિવાચન થયા બાદ ઘરની સૌભાગ્યવંતી વહુવારુઓ આવીને ચોપડાને કંકુચોખાથી વધાવે‚ ચોપડા સામે ધૂપ દીપ થાય. યજમાન ઘરનાં સૌ સભ્યો વારાફરતી ચોપડાને અને બારોટજીને વંદન કરે ને બારોટજી સૃષ્ટિની ઉત્પત્તિ કેમ થઈ તેના વિશેની આદ્ય વંશાવળીના કવિત છપ્પય બોલે. આ મૂળારંભ-વિશ્વ ઉત્પત્તિની કથા જેને ‘ભોગલ પુરાણ’ કે ‘ભુગોળ પુરાણ – ભોગલ પ્રાંણ’ તરીકે ઓળખાવવામાં આવે છે અને જે માત્ર બારોટી સાહિત્ય ધરાવતી હસ્તપ્રતોમાં જ સચવાયું છે તેની રજૂઆત થાય. મારી પાસે સચવાયેલી એક પ્રાચીન હસ્તપ્રતમાંથી મળતા ‘ભોગલ પુરાણ’નો પ્રારંભ જોઈએ :